**Jon Haukeland** (født 1973) er en norsk regissør, dramaturg og journalist. Han har studert historie ved Universitetet i Oslo og skuespillerinstruksjon på Tish School of Art ved New York University.

Fra 1995 jobbet han som reporter for TV-programserien *U* på NRK og var med å utvikle programkonseptene *U-trippel* og *U – en serie med historier*. I 1997 startet han dokumentaravdelingen i produksjonsselskapet Medieoperatørene, der han fremdeles[*når?*] er regissør og medeier.

I 2004 regisserte han, i samarbeid med Tore Vollan, kinodokumentaren *Mannen som elsket Haugesund*, om forretningsmannen og aktivisten Moritz Rabinowitz som ble drept i konsentrasjonsleir under andre verdenskrig. Filmen fikk svært gode kritikker og vant flere nordiske priser. Regissørene mottok også Regjeringens menneskerettighetspris. Filmen åpnet New York Jewish filmfestival i 2005.

Haukeland har vært dramaturg på flere dokumentarfilmer, som kinofilmen *Jenter* (2007), de svenske festivalfilmene *Bullshit* og *Facing Genocide*, samt TV-dokumentaren *Min stolte far*. Han har også skrevet og regissert kortfilmen *Elva bak huset* (2007) og novellefilmen *Ti år fra nå*.

I 2011 ble kinodokumentaren *Reunion – ti år etter krigen* vist på norske kinoer. Filmen bygger på Haukelands tidligere dokumentar *Før bombene falt* fra 1999, om en gruppe serbiske og albanske studenter fra Kosovo som møtes rett før Kosovokrigen. Filmen vant Amandaprisen for beste dokumentar i 2011. I 2016 kom dokumentarfilmen *Barneraneren*, hvor Haukeland fulgte oppfølgingen av unge kriminelle fra Oslo. Filmen ble kåret til beste norske dokumentar under Bergen internasjonale filmfestival i 2016, og vant prisen for beste klipp under Kanonprisen 2016.

I 2022 hadde han premiere på dramadokumentaren *Krigere*.

Filmografi
----------

* 1999: *Før bombene falt* (dokumentarfilm) – regi
* 2004: *Mannen som elsket Haugesund* (dokumentarfilm) – regi sammen med Tore Vollan
* 2007: *Elva bak huset* (kortfilm, 12 minutter) – regi og manus; vist på filmfestivalen i Kristiansand og på den nordiske filmfestivalen i Rouen i Frankrike i 2009.
* 2011: *Reunion – ti år etter krigen* (dokumentarfilm) – regi
* 2016: *Barneraneren* (dramadokumentar) – regi
* 2022: *Krigere* (dramadokumentar) – regi

Referanser
----------

1. 1 2  ««Barneraneren»: Problematisk om unge ranere». *aftenposten.no*. 22. oktober 2016. Besøkt 24. januar 2021.
2. 1 2  ««Barneraneren» stakk av med filmpris i Bergen». *bt.no*. 27. september 2016. Besøkt 24. januar 2021.
3. 1 2  «Kanonprisen sa ja til Kongens nei». *montages.no*. 10. mars 2017. Besøkt 24. januar 2021.
4. 1 2  Fauconnier, Morgane (13. oktober 2022). «I Jon Haukelands nye dokumentar spiller hovedpersonene seg selv i gjenskapte situasjoner». *www.journalisten.no*. Besøkt 28. februar 2024. «I dokumentarfilmen «Krigere» følger journalist og regissør Jon Haukeland ungdomsarbeideren Berat Jusufi som får ansvaret for å hjelpe 15 år gamle Mamo ut av et av Oslos kriminelle nettverk.»
5. ↑  «Tar regien på barnefilmene», *Aftenposten* 26. april 2007, seksjon 2, side 11.
6. ↑  *Rushprint* nr. 2, 2009, side 51.

Eksterne lenker
---------------

* (en) Jon Haukeland på Internet Movie Database Rediger på Wikidata

* (en) Jon Haukeland på AllMovie Rediger på Wikidata

* (en) Jon Haukeland hos The Movie Database Rediger på Wikidata
* Medieoperatørenes nettsider
* Omtale av filmen *Om ti år fra nå* (på Norsk filminstitutts nettsted)